b'\n_START_ARTICLE_\nVe\xc4\x8der slovenskih vi\xc5\xbe v nare\xc4\x8dju\n_START_SECTION_\nIzvedba\n_START_PARAGRAPH_\nFestival se izvede junija, ponavadi v prvi polovici meseca, v organizaciji Radia Sora. Najve\xc4\x8dkrat je bil organiziran na razli\xc4\x8dnih lokacijah v \xc5\xa0kofji Loki, dvakrat pa je gostoval tudi drugje, celo izven Slovenije. Leta 2012 je bil prirejen v Avstriji ob Vrbskem jezeru, leta 2014 pa v Italiji v Zgoniku._NEWLINE_Vsak ansambel se predstavi z dvema skladbama. Prva skladba je tekmovalna, ki mora biti v nare\xc4\x8dju in prvi\xc4\x8d javno izvedena prav na festivalu. Druga skladba je po izbiri ansambla. Posebna pozornost je namenjena besedilu, za katerega mora biti povedano, v katerem nare\xc4\x8dju je zapisano oziroma v okolici katerega kraja tako govorijo. Izrazito knji\xc5\xbenih besed ne sme vsebovati, obenem pa ne sme biti prete\xc5\xbeno knji\xc5\xbeno z le dvema ali tremi nare\xc4\x8dnimi besedami. Prav tako je premalo, \xc4\x8de ima izpu\xc5\xa1\xc4\x8denih samo nekaj dolo\xc4\x8denih glasov.'